ธนาคารตระหนักถึงความสำคัญของการกำกับดูแลกิจการที่ดี
ตามหลักบรรษัทภิบาลที่มุ่งเน้นให้เกิดความโปร่งใส สามารถตรวจสอบและเปิดเผยได้
มีกระบวนการตัดสินใจและขั้นตอนการทำงานที่ชัดเจน โดยการแสดงรายงาน
การวิเคราะห์ผลประกอบการ
และทิศทางในการดำเนินงานต่อผู้ถือหุ้นและผู้ที่เกี่ยวข้องทุกฝ่ายโดยเท่าเทียม เพียงพอ
ชัดเจนและทันเวลา

ธนาคารให้ความสำคัญในเรื่องระบบการควบคุมภายใน
โดยได้จัดวางระบบการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ.2544
และมีการติดตามประเมินผลการปฏิบัติตามระบบการควบคุมภายในอย่างต่อเนื่องและสม่ำเสมอ
เพื่อปรับปรุงการควบคุมภายในให้มีประสิทธิผล
เหมาะสมกับสภาพแวดล้อมและความเสี่ยงที่เปลี่ยนแปลงไป

ธนาคารได้เตรียมความพร้อมในการวางระบบบริหารความเสี่ยงให้ครอบคลุมทุกด้าน
เพื่อรองรับการบริหารความเสี่ยงตามแนวทาง Basel II
ด้วยการพัฒนาเครื่องมือในการบริหารจัดการความเสี่ยงที่เป็นมาตรฐาน สร้างระบบ Real Time
Monitoring ให้มีการ Check & Balance
รวมทั้งมุ่งเน้นการตรวจสอบตามฐานความเสี่ยงในเชิงรุก
รวมถึงการวางระบบกำกับดูแลการปฏิบัติงาน (Compliance) ให้เข้าสู่มาตรฐานสากล

คณะกรรมการธนาคารมีหน้าที่รับผิดชอบในการพิจารณานโยบายและกรอบในการบริหารความเสี่ยงโดยรวมของธนาคาร
และมีคณะกรรมการตรวจสอบ ทำหน้าที่สอบทานให้ธนาคารมีระบบบริหารความเสี่ยง
ระบบการควบคุมภายใน ที่เพียงพอ เหมาะสม และมีประสิทธิภาพ

-   ความเห็นของคณะกรรมการตรวจสอบ

คณะกรรมการตรวจสอบปฏิบัติภารกิจตามที่ได้รับมอบหมายจากคณะกรรมการธนาคาร
โดยมุ่งเน้นเสริมสร้างประสิทธิภาพในการดำเนินการและเพิ่มมูลค่าให้องค์กร เป็นเครื่องมือ
หรือกลไกที่สำคัญให้กิจการมีการกำกับดูแลกิจการที่ดี (Good Governance)
สร้างความมั่นใจและความน่าเชื่อถือว่าได้มีการตรวจสอบและกำกับดูแลอย่างรอบคอบ
มีความยุติธรรม โปร่งใส และตรวจสอบได้ เพื่อให้รายงานทางการเงินมีความถูกต้อง น่าเชื่อถือ
และเพื่อผลักดันให้ธนาคารมีระบบการควบคุมภายในที่เหมาะสมตามสภาพแวดล้อมที่เปลี่ยนแปลงอยู่เสมอ
และสนับสนุนการบริหารจัดการความเสี่ยงอย่างเป็นระบบ
เน้นการตรวจสอบเกี่ยวกับระบบการควบคุมภายในที่ไม่รัดกุม
การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย กฎหมายที่เกี่ยวข้องกับธุรกิจธนาคาร
ประกาศธนาคารแห่งประเทศไทย และระเบียบปฏิบัติงานของธนาคาร
รวมทั้งการป้องปรามการทุจริต
โดยมีการรายงานกิจกรรมของคณะกรรมการตรวจสอบและให้ข้อเสนอแนะตามความเหมาะสมต่อคณะกรรมการธนาคารอย่างสม่ำเสมอ
และคณะกรรมการตรวจสอบมีความเห็นว่า

1. ระบบบัญชีและรายงานทางการเงินของธนาคารได้จัดทำขึ้นตามหลักบัญชีที่รับรองทั่วไป
และเปิดเผยข้อมูลอย่างเพียงพอ ครบถ้วน และเชื่อถือได้

2.
ธนาคารมีการจัดวางระบบการควบคุมภายในและมีการติดตามประเมินผลการปฏิบัติตามระบบการควบคุมภายในอย่างต่อเนื่องและสม่ำเสมอ
เป็นไปตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน
พ.ศ. 2544

คณะกรรมการตรวจสอบเชื่อมั่นว่ากิจกรรมที่ได้ปฏิบัติดังกล่าวข้างต้น
ย่อมมีส่วนผลักดันให้ธนาคารมีระบบการบริหารจัดการที่ดี มีความโปร่งใสในการดำเนินงาน
ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย เป็นไปตามหลักบรรษัทภิบาล

-   รายงานของคณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระ จำนวน 3 คน มีวาระการดำรงตำแหน่ง 3 ปี
โดย
1 ปี ในที่นี้ หมายถึง ช่วงเวลาระหว่างการประชุมสามัญผู้ถือหุ้นของปีที่ได้รับการแต่งตั้ง
และการประชุมสามัญผู้ถือหุ้นในปีถัดไป

ในรอบปี 2549 ที่ผ่านมา คณะกรรมการตรวจสอบได้มีการประชุม 15 ครั้ง เพื่อพิจารณาเรื่องต่างๆ
ตามหน้าที่ความรับผิดชอบ รวมทั้งภารกิจอื่นๆ ตามที่คณะกรรมการธนาคารมอบหมาย
และได้รายงานผลการประชุมทุกครั้งต่อคณะกรรมการธนาคาร สรุปสาระสำคัญได้ ดังนี้

-   สอบทานผลประกอบการรายเดือน งบการเงินรายไตรมาส รายงวดบัญชี
    และงบการเงินประจำปี ร่วมกับผู้สอบบัญชีและผู้บริหารฝ่ายการบัญชี
    เพื่อให้มั่นใจว่าระบบบัญชีและรายงานทางการเงินจัดทำขึ้นตามหลักการบัญชีที่รับรองทั่วไป
    และมีการเปิดเผยข้อมูลอย่างเพียงพอ ครบถ้วน และเชื่อถือได้

-   สอบทานรายการระหว่างกันของธนาคารกับบริษัทย่อย รวมทั้งรายการที่เกี่ยวโยงกัน
    หรือรายการที่อาจเกิดความขัดแย้งทางผลประโยชน์
    เพื่อให้มั่นใจว่าเป็นไปตามเงื่อนไขทางธุรกิจปกติ
    พร้อมทั้งเปิดเผยข้อมูลเพื่อให้เกิดความโปร่งใส
    และไม่มีรายการที่กระทบต่อธนาคารอย่างมีนัยสำคัญ

-   สอบทานการบริหารความเสี่ยง พิจารณารายงานผลการตรวจสอบ
    ข้อสังเกตผลการประเมินระบบการควบคุมภายใน และแลกเปลี่ยนข้อคิดเห็นกับผู้บริหารระดับสูง
    ตลอดจนติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเอง
    ตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน
    พ.ศ. 2544 และมั่นใจว่าระบบการควบคุมภายในของธนาคารมีความเหมาะสมและเพียงพอ

-   สอบทานร่วมกับฝ่ายจัดการอย่างสม่ำเสมอ เพื่อให้มั่นใจว่า
    ธนาคารได้ปฏิบัติถูกต้องตามกฎหมาย ข้อกำหนดขององค์กรกำกับดูแล เช่น
    สำนักงานการตรวจเงินแผ่นดิน ธนาคารแห่งประเทศไทย
    และตามระเบียบปฏิบัติงานของธนาคาร

-   หารือกับผู้บริหารระดับสูงถึงประเด็นสำคัญเกี่ยวกับการบริหารจัดการที่อาจมีผลกระทบต่อธนาคาร

-   พิจารณาเสนอแต่งตั้ง และเสนอค่าตอบแทนผู้สอบบัญชีต่อคณะกรรมการธนาคาร
    เพื่อขออนุมัติต่อที่ประชุมผู้ถือหุ้น

-   พิจารณาให้ความเห็นชอบแผนการดำเนินงานและงบประมาณประจำปีของสายงานตรวจสอบภายใน
    และแผนการสอบทานเงินให้สินเชื่อและภาระผูกพันประจำปี
    โดยมุ่งเน้นวัตถุประสงค์และขอบเขตการตรวจสอบให้ครอบคลุมถึงความเสี่ยงที่สำคัญในแต่ละหน่วยงานและระดับกิจกรรม

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
โดยให้ความเห็นว่า
ธนาคารได้จัดทำงบการเงินและมีการเปิดเผยข้อมูลอย่างเพียงพอและเป็นไปตามมาตรฐานการบัญชีที่รับรองทั่วไป
สำหรับในด้านการบริหารความเสี่ยงและระบบการควบคุมภายในโดยรวม
ธนาคารได้มีการดำเนินการอย่างเหมาะสม สอดคล้องกับสภาพแวดล้อมการดำเนินธุรกิจในปัจจุบัน

(นางธัญญา ศิริเวทิน)

ประธานกรรมการตรวจสอบ